নিজস্ব প্রতিবেদন : একটি পরিত্যক্ত ব্যাগকে ঘিরে বোমাতঙ্ক ছড়াল কলকাতা হাইকোর্টে। হাইকোর্টের তিনতলার একটি ঘরের সামনে থেকে উদ্ধার হয় ব্যাগটি। তারপরই ওই ব্যাগটিকে ঘিরে আতঙ্ক ছড়িয়ে পড়ে আদালত চত্বরে। জানা গেছে, সকাল সাড়ে ১১টা নাগাদ তিনতলায় কোর্ট অফিসারদের ঘরের সামনে একটি বেঞ্চের উপর ব্যাগটি প্রথম পড়ে থাকতে দেখেন এক হাইকোর্ট কর্মী। দীর্ঘক্ষণ ধরেও ওই ব্যাগের কোনও মালিকানা খুঁজে না পাওয়া যাওয়ায় আতঙ্ক ছড়িয়ে পড়ে হাইকোর্টে। সেইসময় তিনতলায় তখন ভরা এজলাস। তিনতলার বিভিন্ন ঘরে তখন বিভিন্ন মামলার শুনানি চলছিল। এরপরই ব্যাগ সংশ্লিষ্ট এলাকা ঘিরে ফেলেন হাইকোর্টে ডিউটিরত পুলিস কর্মীরা। খবর দেওয়া হয় বম স্কোয়াডে। ঘর ছেড়ে বাইরে বেরিয়ে আসেন হাইকোর্টের কর্মীরা। বম স্কোয়াডের কর্মীরা এসে অবশ্য ওই ব্যাগ থেকে বেশকিছু মামলার নথি উদ্ধার করেন।